[{"text_idx": "#000004", "text": "Rhan o\u2019n gwaith gyda\u2019r Rhestr o Enwau Lleoedd Hanesyddol yw annog pobl o bob cwr o Gymru i anfon eu henwau lleoedd i mewn atom. Bydd yr enwau hyn nid yn unig yn cael eu cynnwys a\u2019u cadw yn y Rhestr am byth, ond bydd modd i\u2019r cyhoedd chwilio amdanynt fesul ffynhonnell ar y wefan hefyd. Fel y gwelwch wrth ddefnyddio\u2019r Chwiliad Manwl ar y wefan, mae\u2019r rhai sydd gennym hyd yn hyn yn enwau tai, ffermydd, caeau, ac yn y blaen, a anfonwyd i mewn gan bobl yng Ngheredigion, boed yn ffrwyth prosiectau enwau lleoedd lleol, neu\u2019n deillio o fapiau a oedd ym meddiant y teulu, neu a luniwyd ganddynt."}, {"text_idx": "#000005", "text": "Mae dros dri deg o enwau eisoes wedi cael eu casglu gan dri o Geredigion, a mwy ar y ffordd, felly dewch ymlaen, da chi, weddill Cymru! Peidiwch a\u0302 gadael i\u2019r Cardis ennill y clod i gyd! Mae enwau gennym eisoes o Ffos y Ffin, Pont Sia\u0302n, ac Aberystwyth, ac yn fuan iawn bydd Cwmystwyth yn dilyn, ond beth am Fethesda, Helygain, Maenclochog neu Batrisio? Beth am Sili neu Abertyleri? Gallwch anfon eich enwau i mewn naill ai trwy\u2019r ffurflen ymholiadau a ddeuir o hyd iddi ar y wefan, drwy anfon e-bost atom yn uniongyrchol, neu drwy siarad a\u0302\u2019n Swyddog Enwau Lleoedd, James January-McCann ar o\u0302l iddo roi sgwrs am y Rhestr yn eich bro. (Wrth gwrs, bydd rhaid ichi drefnu i James i ddod i siarad a\u0302 chi\u2019n gyntaf... mae ef yn rhad ac am ddim!)"}, {"text_idx": "#000006", "text": "Beth ydych yn aros amdani felly? Eiddo pobl Cymru yw\u2019r Rhestr, ac mae\u2019n hanfodol eich bod yn cymryd meddiant ohoni. Mae miloedd ar filoedd o enwau lleoedd nad ydynt ond yn bodoli ar lafar, heb unrhyw gofnod ysgrifenedig ohonynt, a\u2019r unig ffordd y gallwn eu hychwanegu at y Rhestr yw ichi eu hanfon atom. Felly siaradwch a\u0302\u2019ch neiniau a\u2019ch teidiau, gofynnwch i\u2019ch haneswyr a\u2019ch gwybodusion lleol, ac anfonwch yr enwau mewn os gwelwch yn dda!"}]